钦定古今图书集成/明伦汇编/氏族典/第035卷 > 《廖用贤尚友录》 > 龚颖
## 钦定古今图书集成/明伦汇编/氏族典/第035卷 > 《廖用贤尚友录》 > 龚颖

按《宋书龚颖传》：“颖，遂宁人也。少好学，益州刺史毛璩
辟为劝学从事。璩为谯纵所杀，故佐吏并逃亡，颖号
哭奔赴，殡送以礼。纵后设宴延颖，不获已而至。乐奏，
颖流涕起曰：‘北面事人，亡不能死，何忍闻举乐，蹈迹
逆乱乎’？纵大将谯道福引出，将斩之。道福母即颖姑，
跣出救之，故得免。纵既僭号，备礼征，又不至。乃收颖”
付狱，胁以兵刃，执志弥坚，终无回改。至于蜀平，遂不
屈节。其后刺史至，辄加辟引，颖遂不被朝命，终于家。